Document ID: 31984R1936

Komisijas Regula (EEK) Nr. 1936/84
(1984. gada 4. jūlijs)
par preču klasifikāciju kopējā muitas tarifa apakšpozīcijā 85.21 D II
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1969. gada 16. janvāra Regulu (EEK) Nr. 97/69 par kopējā muitas tarifa nomenklatūras vienādas piemērošanas pasākumiem [1], kurā jaunākie grozījumi izdarīti ar Grieķijas pievienošanās aktu, un jo īpaši tās 3. pantu,
tā kā, lai nodrošinātu kopējā muitas tarifa nomenklatūras vienādu piemērošanu, jāparedz noteikumi attiecībā uz tarifa klasifikāciju mikrodatoram, kura izmēri ir 15 × 51 × 2 mm, ar 40 koriģējošiem kontaktiem, kurš, inter alia, ir apgādāts ar:
- lietotāja pārprogrammējamu programmas atmiņu, ar ultravioleto dzēšanu, kuras apjoms ir 1 K × 8 biti, (EPROM),
- 64 × 8 bitu datu nolasīšanas/ierakstīšanas atmiņu (RAM),
- 27 pievad/izvadsavienojumiem,
- 8 bitu taimeri/skaitītāju un
- oscilatoru un taktsimpulsu ģenerētāju shēmu;
tā kā Padomes 1968. gada 28. jūnija Regulas (EEK) Nr. 950/68 [2], kurā jaunākie grozījumi izdarīti ar Regulu (EEK) Nr. 1018/84 [3], pielikumā pievienotā kopējā muitas tarifa pozīcija 84.53 ietver automātiskās datu apstrādes mašīnas un to blokus, un pozīcija 85.21 ietver elektroniskās mikroshēmas;
tā kā iepriekš minētās pozīcijas var ņemt vērā, klasificējot konkrētās preces;
tā kā saskaņā ar tā uzbūvi un tā tipu šis ražojums, kas iegūts, izmantojot silīcija mikrokristālu, ir monolīti integrēta shēma, kas izgatavota pēc N-MOS tehnoloģijas;
tā kā šis ražojums atbilst elektronisku mikroshēmu definīcijai, kas sniegta 85. nodaļas 5. piezīmes B punktā un jo īpaši b) daļā;
tā kā turklāt šī pati 5. piezīme beigās paredz, ka pozīcijai 85.21 ir priekšrocība salīdzinājumā ar visām citām nomenklatūras pozīcijām; tā kā tāpēc šis ražojums jāklasificē pozīcijā 85.21, apakšpozīcijā 85.21 D II;
tā kā šajā regulā paredzētie pasākumi saskan ar Kopējā muitas tarifa nomenklatūras komitejas atzinumu,
IR PIEŅĒMUSI ŠO REGULU.
1. pants
Mikrodatoru, kura izmēri ir 15 × 51 × 2 mm, ar 40 koriģējošiem kontaktiem, kurš, inter alia, ir apgādāts ar:
- lietotāja pārprogrammējamu programmas atmiņu, ar ultravioleto dzēšanu, kuras apjoms ir 1 K × 8 biti, (EPROM),
- 64 × 8 bitu datu nolasīšanas/ierakstīšanas atmiņu (RAM),
- 27 pievad/izvadsavienojumiem,
- 8 bitu taimeri/skaitītāju un
- oscilatoru un taktsimpulsu ģenerētāju shēmu,
klasificē kopējā muitas tarifa šādā pozīcijā:
85.21 Elektronlampas ar termokatodu, auksto katodu vai fotokatodu (ieskaitot, tvaikpilnās vai gāzpilnās lampas, elektronstaru lampas, televīzijas kameru kineskopi un dzīvsudraba taisngrieži); fotoelementi; samontēti pjezoelektriskie kristāli; diodes, tranzistori un līdzīgas pusvadītāju ietaises; gaismas diodes; elektroniskas mikroshēmas:
D. Diodes, tranzistori un līdzīgas pusvadītāju ietaises; gaismas diodes; elektroniskas mikroshēmas:
II. Citas.
2. pants
Šī regula stājas spēkā 21. dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1984. gada 4. jūlijā

Labels: 12
3
1